

Forord

I 1968 udsendte jeg sammen med en ven en digtsamling, vi kaldte “Evighed varer længst” - et forløb i to halvdele.

I min del var der et lille antal Haiku-digte. Digtsamlingen blev rosende anmeldt bl.a. af Hans-Jørgen Nielsen i dagbladet Information, hvilket gav mod på mere for to drenge, der dengang var henholdsvis seksten og atten år.

Fire år senere udgav jeg på eget forlag 55 Daku-digte. Disse digte var, ligesom de tidligere, skabt efter Haiku digtningens regler om 17 stavelser på tre linjer fordelt 5-7-5 stavelser, men indholdet var samtidig præget af dadaismens automat-digte, med et stænk humor. Haiku betyder på japansk spøgefuldt vers, mange Haiku-digte bringer smilet frem og netop det uhøjtidelige, er en væsentlig inspiration for mig.

Jeg har siden arbejdet med at udvikle en form for kort digte, Daikudigte, der nu trænger til at blive luftet.

I Haiku traditionen er digtene ofte ledsaget af en kalligrafisk tegning, der supplerer digtet og spinder videre på ordenes betydening. Jeg har forsøgt at bygge videre på denne tradition.

Ole Hummelgaard

Horisonten stikker af

skumringen

fanger mørke og går til

i lydløse svømmetag

Vinterdrømme

smykker sne i driver

og tør langsomt

op

Almindeligheder

dominerer indsigten

formeringen skaber ulve

og fjernhentet angst

Berettiget klage kan afleveres

via tilkoblet dørtelefon

længere ophold på trappen frabedes

ventetid på eget ansvar

Astroværkets gyldne tangenter

skaber ørenlyd

blandt lettere tonedøve

stilheden visner

Vinden sætter sejlene på den anden ende

og skummer bølgetoppe

i frapperende storm

og tankernes ubrudte fald

Timeslag i tidløs venten

tålmodigheden trækker ud

mens alt godt forsvinder

i øjeblikkets mørke

Gentagelsen summer som stille susen

iført rumklang og dæmpet ekko

flydende lydspor bølger frit

tilstedeværelse kræves

Øjne græder vildelse

glemte samtaler

lindrer

for en stund

Læber kvæler tavsheden tyst

bag øret lurer toner

af omklamrende mol

og strygende kærtegn

Udlevet svækkelse tanker ny energi

og springer ud på papir uden fortegn

beviserne krydses af

fanget i egne håb

En vårhund mister de sidste gråtoner

og søger mod nye solstrejf

skovbrynet vakler spirende

optoget standser på kanten

Fornemmelse for sejr

forstyrres af uklare meldinger

om tilbagetrækning på væsentlige fronter

løbet er kørt

Orienteringen tabes på forladte skovstier

begyndende regn sletter spor

og fortætter det meningsløse

en gøg kukker

Befriende elskovs suk slår sig løs

før orgasmen stråler

flimrende lysfald

hudstorm får vinger

Stemninger lander i glideflugt

efter romantisk katapult

skyggerne søger læber

ord forstummer

Ingen sikkerhed

før modgangs etaper

mulig lykke

fjernrenses

Tiltag opløses på udlagte spor

et bakgear strejfer stål

det lille tab vokser

og smilet låser rynker

Træer tæller baglæns i middelvind

skoven tier

muld vender forgængeligheden

opspring i farver

Tentakler spinder nymåne lys

og griber ud efter mørket

skyggerne danser til lydløse strofer

timeglas mættes

Rudeklip kaster nyt syn

over bortgemte tanker

ord sniger sig ind fra rabatten

og stjæler tid

Korsveje smelter sammen

og tomrum flyder

svindende lyd af rullende hjul

nuet sættes fri

Elskende mødes perifert

på forladte kanaler

ingen tegn på overgivelse

blækket tørrer ind

Projektøren danser kinddans

efter tomhedens libretto

sangen toner ud

ordkæder rasler

Fortænkte tanker tegner

spor i sandet

meninger vandes

og mågerne skriger

Stålsatte udkiksposter

trækker kikkertsigtet tilbage

og vender meldinger

i utætte vandrør

Solen flækker trætoppe

blade cirkler faldende

mod nye horisonter

et firben fanger myg

Takketaler løber fri

sætter fart

og forbløder ud af tangenten

ingen vej tilbage

Der er ingen slutning

efter begyndelsen

fortsæt

uendeligheden strejfer


[image: ]


Fortvivlet tænding

ripper ord med plov

askesen svinder ind

fuldkommen ro


[image: ]


Dødt løb

mellem tanketomme remser

og kåring efter behag

fortvivlede protester

Mod vinden

i øjenhøjde

før sulten viser tænder

langtrukken klage

Spektret udvider spektret

i umætteligt synsbedrag

cirkler vender hjem

lyset flimrer

Blodsøjle sejler væk

gennem tanken

før hovedet falder

i aftagende lys

Maniske skift

skærer tænder

og hopper mod

forfra

I stedet for

overfalder

fra alle sider

intet svar

Rabarber toppe

snegle paraplyer

regnen falder

dråbe for dråbe

Luftblink smælder

mellem venten

og tusinde tegn

uden nåde

Splintrede hænder

samler smerten

og falder ned

vejen er åben

Barnelatter i ekko

smil gennem øjne

der ser op

mod øjeblikkets lykke

I søgen efter findesteder

letter tanken

uden formål

vibrerende fremad

Nedfældet i bøn

og rutineret gentagelse

uendelige begyndelser

og snigende trøst

Omladning i vadestedet

på kolde fødder

minutter forlænges

og så

Cirkler tegnet i støv

drejer hostende videre

og efterlader

et langt farvel

Løfter forties ubrugt

med og uden vilje

spindelvævsøjne

offerblik

Undskyldninger står i kø

og sveder

solen danser baglæns

over prikkede linjer


[image: ]


Skyggen fra en hat lægger an

til landing

ventetiden udebliver

sekunders uro

Forglemmelsens tåger

sætter minder på spor

en rejsning forsvinder

ligeud

Mens lyset brænder ned

spilles baglæns på rouletten

en svag susen

fra sanseløse kys

Billedet mister toner

strøget af censuren

samlet i mørke

alt forladt

Fyrretræet spaltes

i frådende harpiks

duftende skovbryn

sensommer

Faldende taktslag

svækker rytmen

og indhenter lydklip

manglende tænding

Den tynde is

spejler frostsol

og glider i dvale

fodspor forsvinder

Tidlig morgen stilhed

facaderne smiler

vindhuller danner læ

i stigende puls

Havet vasker stranden ren

en måge skriger

saltsang på læben

vinterdage

Perronen er tømt

en højtaler skratter

angsten bliver siddende

på de ledige pladser

Orkester stemmer

bevingede lydgardiner

og flagrer mod

crescendo

Tæt på månen

som skygger

leger timerne

kædedans

Lyden forsvinder

mellem lange skridt

og flydende kaos

ørehænger

Den indre samtale

ender i åbent skænderi

der deler vandene

i drypvis beklagelse

Sten ruller mod bunden

hule skrig flækker

stilhedens mørke

og gemmer morgenluft

Sneblind forfærdelse

trækker spor

og lukker af

på alle kanaler

Uafklarede mellemværende

drysser strøtanker

med skovl

og fri dosering


[image: ]


Blide toner fra en fjern grammofon

står stille og spejler

en krusning

duftende syrener

Bålrøg letter

mellem ynglende ænder

skræppen hvirvler

fjer i luften

Elmeløv i forårsgrønt

springer fri af

bladløse skove

forandringer fødes

Samstemmende fornægtelse

giver sandheder baghjul

i luftsvage

suk

Et kys smelter duften

af tusinde minder

før kærtegn

sætter punktum

Balstyriske nikkedukker

sorterer post fra servile

pausebilleder flimrer

for længst forlist

Sommerfuglevinger

afbrudt i flugten

luften fortættes

lysbrud før regn

Skumsprøjt i indsejlingen

vifter kysten af

og danner frådende

boblefryd

Kuffertspor i sneen

bortrejst for en tid

intet afgjort

pause

Vandspejlet skuer

uendelige dybder

håndstand på stranden

mageløst ophold

Splitsekunders søgen

før alting falder i grus

og lyden når frem

før billedet forsvinder

Vindpressen hvirvler blade

ekkoet af et efterår

hvor muld samler væde

frostmorgen

Klovnens hat flyver

som en danser på flugt

latterbølgen smitter

nedrullet ynk

Glemsomhedens spejl

står tomme

og venter på skygge

mådehold i passende doser

Forskubbede pupper

springer et forår over

og danser sig varme

i tankeslip

Begejstringstribunalet

voterer over tid og sted

mens emnet flytter sig

i al ubemærkethed

Kærtegn i ledige stunder

sender glemte signaler

et pudevår holder vejret

tankesmerte

Den brudeslørede romantik

skubber liderligheden til side

og efterlader

et hav af længsler

Ensomhedens kåbe

knappes til

og spinder

tårebånd

Overgivelsens slappe slag

i hudkamp på mellemniveau

fanger løsthængende

kærtegn

Miljørigtige forlængelser

skaber rum fulde af liv

og sømmer sidste vers

fast i blindhed

Snyltegæster henvises til første sal

langmodigheden vakler

vis-a-vis

timetvang

Frosten i græstaget

strimler lovende sol i prikker

og sætter dagen

på kalender

På må og få

svinger vinden

gennem lydløse gemakker

i duftende ekstase

Tankens erobringer

tætner gabet mellem ulyst

og de flækkede minders

tilbagetog

Solzoner bader træets bark

i lysende uskyld

og sætter skiftende

aftryk

Den rastløse hånd

varmer skød

og hejser flagrende faner

himmelflugt

Billen når stråets top

og vender modvilligt om

gentagelse følger

gentagelse

Isoleret askese i selvvalgt hi

sætter medynk p

